Chuu dehn nehna du so wel fi kanchruol di Nyuu Wol gens di Panishdem, sohn hInglish admiral disaid se dem a go tekwe Jumieka fi hAliva Kramwel no tuu bex wid dem. Di Panishdem nehn hexpek fi get atak so dehn nehn pripier non taal so nof a dem ron we go a Kyuuba. Som a dehn sliev tek di hapachuuniti fi hexkiep ina di ildem ahn jain di Maruundem. Frahn da taim ya hIngglish tek ruut, tiich bai di suoja ahn sieladem, ahn lieta bai di sekladem wid dehn uovasia, buk-kipa, hindencha saabant ahn mishineridem. Som a demaya taak difrahn riijanal British dayalek ou koms wi get di Skatish ahn hAirish influens.